b'\n_START_ARTICLE_\nEmil Telm\xc3\xa1nyi\n_START_PARAGRAPH_\nEmil Telm\xc3\xa1nyi (22. juni 1892 i Arad, Ungarn (i et omr\xc3\xa5de som fra 1919 tilh\xc3\xb8rte Rum\xc3\xa6nien) \xe2\x80\x93 12. juni 1988 i Holte, Danmark), var en ungarsk violinist og dirigent._NEWLINE_Telm\xc3\xa1nyi debuterede som violinist i 10 \xc3\xa5rs alderen. I Budapest studerede han violin og dirigering ved Jen\xc3\xb5 Hubay og komposition ved Musikakademiet. Fra 1911 turnerede han i Europa og gav koncerter som violinvirtuos._NEWLINE_1912 kom han til K\xc3\xb8benhavn og giftede sig der i 1918 med Carl Nielsens datter Anne Marie. I 1919 debuterede han som dirigent i K\xc3\xb8benhavn._NEWLINE_I perioden 1925-26 virkede Telm\xc3\xa1nyi som dirigent ved G\xc3\xb6teborgs symfoniorkester. Han grundlagde senere sit eget kammerorkester._NEWLINE_I 1936 giftede han sig med pianisten Annette Schi\xc3\xb8ler, med hvem han foretog en r\xc3\xa6kke indspilninger for radio og grammofon._NEWLINE_Telm\xc3\xa1nyi udviste stor interesse for Carl Nielsens musik og uropf\xc3\xb8rte Nielsens violinv\xc3\xa6rker sammen med Ernst von Dohn\xc3\xa1nyi og Victor Schi\xc3\xb8ler. Som dirigent uropf\xc3\xb8rte han Nielsens klarinetkoncert._NEWLINE_Han udviste stor interesse for barokv\xc3\xa6rkernes udf\xc3\xb8relse og var fortaler for den blandt musikerne omstridte Vega-bue, ogs\xc3\xa5 kalder Bach-buen, som underst\xc3\xb8ttede fremf\xc3\xb8relsen af flerstemmige akkorder. Med denne teknik foretog han i 1954 indspilninger af Bachs solosonater og partitaer._NEWLINE_Fra 1940 til 1969 underviste han i Danmark ved \xc3\x85rhus Musikademi.'